Il-Qorti Kostituzzjonali ddeċidiet li t-tneħħija tal-billboards politiċi tal-Partit Nazzjonalista (PN) li ttellgħu fl-2016, ma kisret l-ebda drittijiet fundamentali tal-PN. Id-deċiżjoni ttieħdet wara li ħames snin ilu l-PN kien imġiegħel ineħħi 20 billboard dwar l-iskandlu tal-Panama Papers, li fih kienu involuti l-eks Ministru tal-Enerġija Konrad Mizzi, u Keith Schembri, l-eks Chief of Staff tal-eks Prim Ministru Joseph Muscat. Il-billboards kellhom jitneħħew għax f'April 2016, il-Gvern ħareġ avviż legali li fih ingħad li billboards politiċi jistgħu jiġu mtellgħa tliet xhur qabel ma ssir elezzjoni. Il-PN oġġezzjona għat-tneħħija tal-billboards fil-Qorti, u sostna li l-avviż legali mar kontra l-libertà tal-espressjoni, u li ddiskrimina kontra l-partit. Minkejja l-appell tal-PN, il-Qorti Kostituzzjonali qalet li l-partiti politiċi għandhom jobdu miżuri li jirregolaw il-messaġġi li jintwerew fuq billboards. Filwaqt li normalment, is-sidien tal-billboards huma mitluba jħallsu lil Transport Malta €1,500 għal kull struttura li taqbeż 0.5 metru kwadru. Madankollu, l-avviż legali nbidel ftit wara li l-PN ressaq każ kostituzzjonali f'Ġunju 2016, b'regolamenti ġodda jgħidu li billboards politiċi ma jistgħux jittellgħu. Il-PN kien qal li l-avviż legali nħareġ mingħajr konsultazzjoni pubblika, u fil-każ kostituzzjonali tiegħu kien sostna li se jkollu jħallas madwar €30,000 biex itella' billboards. Il-partit saħaq ukoll li l-avviż legali kien immirat b'mod inġust lejn il-PN. Intant, f'waħda mis-seduti ta' dan il-każ, l-eks Prim Ministru Joseph Muscat kien qal lill-Qorti li l-avviż legali ma kienx se jtellef lil min ried iwassal il-messaġġ tiegħu. Filwaqt li Muscat ċaħad li ta struzzjonijiet speċifiċi biex jitneħħew il-billboards tal-PN, huwa kien saħaq li ma kienx involut fit-tfassil tal-Avviż Legali. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_617b82c90262f_rand.td-a-rec-img{text-align:left}.td_uid_3_617b82c90262f_rand.td-a-rec-img img{margin:0 auto 0 0}